Olifant vertrap vrou in KZN-reservaatArgieffoto ŉ Olifant het ŉ 47-jarige vrou Dinsdagoggend in die Hluhluwe-iMfolozi-wildreservaat in KwaZulu-Natal doodgetrap. Musa Mntambo, woordvoerder van Ezemvelo KZN, het Donderdag aan Maroela Media gesê die vrou, Thembisile Mchunu, was ŉ kontrakteur wat as deel van ŉ span opnames oor inheemse plante gedoen het. “Thembisile is die programbestuurder en was omstreeks 10:00 saam met drie manlike kollegas in die Hilltop-omgewing toe ŉ olifant op hulle afgestorm het,” het Mntambo gesê. Die vier het almal in verskillende rigtings gehardloop. Mchunu het geval en die olifant het haar ingehaal en vertrap. Haar kollegas het tot by die span se voertuig gehardloop en hulp ontbied. Toe hulle later terugkeer, was sy reeds dood en die olifant skoonveld. Mntambo het gesê dit sal moeilik wees om te bepaal watter olifant Mchunu vertrap het, aangesien daar baie olifante in die omgewing is. “Ons kan slegs die olifante monitor en identifiseer as een byvoorbeeld aanhoudend aggressief optree. Olifante is egter oor die algemeen aggressief as dit paarseisoen is.” Mntambo het sy meegevoel met Mchunu se vriende, familie en kollegas betuig.